Diari Oficial de la Generalitat Valenciana


Sumari del DOGV 3048, del 01-08-1997 (1997/9277)

ORDRE de 10 de juliol de 1997, de la Conselleria d'Agricultura, Pesca i Alimentació, per la qual es modifiquen determinats articles de l'Ordre de 20 d'abril de 1995, per la qual s'aproven les noves bases reguladores de les ajudes al cooperativisme agrari valencià.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3048

Data del DOGV
:   01-08-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/9277


Data del document
:   10-07-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 10 de juliol de 1997, de la Conselleria d'Agricultura, Pesca i Alimentació, per la qual es modifiquen determinats articles de l'Ordre de 20 d'abril de 1995, per la qual s'aproven les noves bases reguladores de les ajudes al cooperativisme agrari valencià.  
Atesa l'experiència acumulada en l'aplicació de l'ordre que ara es modifica, i ateses les demandes, reiterades pel sector cooperatiu agrari, d'adequar-ne l'aplicació a les característiques estructurals d'un segment significatiu de les empreses cooperatives agràries.  
Vista la proposta del director general d'Indústria, Cooperativisme, Pesca i Relacions Agràries, i en l'exercici de les funcions que tinc atribuïdes,  
ORDENE  
Article únic  
Es modifica l'Ordre de 20 d'abril de 1995, de la Conselleria d'Agricultura, Pesca i Alimentació, per la qual s'aproven les noves bases reguladores de les ajudes al cooperativisme agrari valencià (DOGV número 2.499, de 3 de maig de 1995), en els termes següents:  
- S'afegeix un incís final a l'apartat a) de l'article deu: "llevat del supòsit previst en l'apartat 2 de l'article anterior".  
- S'afegeix un incís al segon guió de l'apartat c) de l'article deu: "excepte quan la beneficiària siga una cooperativa de primer grau resultant d'un procés de fusió".  
- En l'article vint-i-dos:  
Se'n modifica el títol, que passa a ser el següent: "Règim especial per a aquelles cooperatives els socis de les quals realitzen aportacions a la cooperativa, a capital social i/o a altres fons."  
Les referències en aquest article al "capital social" s'entendran realitzades al "capital social i /o a altres fons".  
- S'hi introdueix un nou article, el vint-i-tres bis, amb el títol "Subvencions directes a les aportacions a capital social i/o a altres fons", i amb la redacció següent:  
"a) Atès que l'objecte d'aquesta mesura es idèntic al de l'apartat 1 de l'article vint-i-dos, la subscripció total de les aportacions, a capital social i/o a altres fons, que en conjunt no superen els deu milions de pessetes per cooperativa i el desemborsament de les quals, deduïda la subvenció, es realitze en efectiu i simultàniament, podrà beneficiar-se d'una ajuda en els termes previstos en aquest article.  
Les aportacions hauran de quedar-se, segons corresponga, en el capital social i/o en altres fons durant un període de sis anys com a mínim des de la concessió de la subvenció.  
b) L'ajuda consistirà en una subvenció única que, com a màxim, serà del 25% de les aportacions. Aquestes ajudes són incompatibles amb les sol·licitades o obtingudes amb la mateixa finalitat de qualsevol administració pública, tant si es concedeix a les aportacions dels socis com al capital social i/o a altres fons.  
c) Sol·licituds i documentació:  
A més de la documentació general de l'article vint-i-sis, es presentarà:  
- Certificat de l'acord de l'Assemblea General on s'indicarà expressament l'aportació, a capital social i/o a altres fons, que han de realitzar els socis.  
- Certificat amb la relació de socis que realitzaran les aportacions, on s'indicarà: número d'ordre, nom, NIF, domicili, població, número de soci i quantia de l'aportació.  
- Per cada soci, l'ordre de pagament de la subvenció que li corresponga segons la seua aportació, a favor de la cooperativa, que tindrà caràcter irrevocable."  
- Es modifica l'article vint-i-set, amb una nova redacció: "El termini de presentació de sol·licituds de les ajudes regulades en aquesta ordre finalitzarà el 31 de març de cada any."  
DISPOSICIÓ FINAL  
Aquesta ordre entrarà en vigor l'endemà de la publicació en el Diari Oficial de la Generalitat Valenciana, sense perjudici de l'aplicació a les sol·licituds pendents de resolució en allò que hi siga favorable.  
València, 10 de juliol de 1997  
La consellera d'Agricultura, Pesca i Alimentació,  
MARIA ÀNGELS RAMÓN-LLIN I MARTÍNEZ